b'\n_START_ARTICLE_\nKnutsen & Herlofson\n_START_PARAGRAPH_\nKnutsen & Herlofson var et av Larviks betydeligste rederier, etablert i 1874 av Peter Eduard Alexander Herlofson (1839-1909) og Nicolai Christian Grove Knutsen (1839-1931). De drev ogs\xc3\xa5 med befraktning, handel med skip, samt valuta- og verdipapirhandel. Samme \xc3\xa5r etablerte de Laurvig Strandv\xc3\xa6rft sammen med Colin Archer. Knutsen & Herlofson gikk overende i 1886 som en indirekte f\xc3\xb8lge av Arendalskrakket, da Peter Herlofsons bror, bankskjef Axel Nicolai Herlofson gikk konkurs. Thomas Arbo H\xc3\xb8eg, som da hadde v\xc3\xa6rt ansatt som fullmektig siden 1876, overtok driften av firmaet, under navnet Ths. H\xc3\xb8eg & Co A/S.'